長蘆寺二首  其二
作者：陳造
朝代：宋

paragraphs: 昔年望長蘆，去江逾百步。
垣宇呀已缺，浮圖欹欲仆。
僧徒噬肯留，日有沉溺懼。
重來舒望眼，佛剎非故處。
安衆得亢爽，定遷酬夙素。
似聞瓶錫侶，復作醯蚋聚。
居人禱蠶麥，行客乞泉布。
營者肆夸侈，施者不顧慮。
百堵煥金碧，奚翅復其故。
往往豪儁人，四壁有未具。
彼徒創寺意，取鎮湍濤怒。
向來梵唄所，倏爲蛟螭據。
在己不自保，誘俗說依怙。
波流置不省，此理吾未諭。